**28. Uimastamata koorikloomade keetmise keelustamine**

Teaduslike uuringute (rohkem infot – <https://en.wikipedia.org/wiki/Pain_in_crustaceans>)  põhjal on asutud seisukohale, et homaarid ja muud selgrootud, näiteks vähid ja krabid, tunnevad valu. Seetõttu on paljud teised riigid (nt Itaalia, Šveits, Norra, Uus-Meremaa, Saksamaa, Austraalia)  keelanud vähkide elusalt või uimastamata keetmise või reguleerinud koorikloomade kaitse oma loomakaitsealaste õigusaktidega. Muuhulgas on sarnane arutelu toimumas UK-s. Kuna koorikloomade elusalt keetmine tekitab neile valu ja kannatusi,  toob selline tegevus igal juhul kaasa loomakaitseseaduse rikkumise (võiks järeldada, et tegemist on lausa karistusseadustikus sätestatud looma julma kohtlemisega). Samas tuleks vaidluste vältimiseks ja mitmeti tõlgendamise kõrvaldamiseks vastav otsesõnu keelata. Kuna koorikloomade võime tunnetada valu on teaduslikult tõendatud, siis peaks loomakaitseseaduse kohaselt nende elus keetmine olema keelatud.

Seetõttu teeme ettepaneku lisada loomakaitseseaduse §-i 10 lg 6 (eeldusel, et religioosse hukkamise keeld sätestatakse lõikes 5) järgmises sõnastuses: Koorikloomade uimastamata keetmine on keelatud.